วิริยะเปิดรับเคลม3ประเทศ
ขยายบริการลูกค้าในพม่ากัมพูชามาเลเซียอาศัยพันธมิตร&#8216;เอจีแอลลาว&#8217;ช่วยหนุน
14 พ.ย. 2557

ขยายบริการลูกค้าในพม่ากัมพูชามาเลเซียอาศัยพันธมิตร‘เอจีแอลลาว’ช่วยหนุน
วิริยะประกันภัย ผนึกกลุ่มอลิอันซ์ ขยายบริการเคลมสินไหมรถยนต์ให้ลูกค้าจากประเทศลาว 
น.ส.กานดา วัฒนายิ่งสมสุข ผู้จัดการฝ่ายสื่อสารองค์กร บริษัท วิริยะประกันภัย เปิดเผยว่า บริษัทได้เจรจากับบริษัทเอจีแอล ประกันภัย บริษัทประกันภัยในลาว ซึ่งเป็นบริษัทร่วมทุนระหว่างกลุ่มอลิอันซ์กับรัฐบาลลาว เพื่อขยายบริการเรียกร้องค่าสินไหมทดแทน หรือเคลมสินไหม แก่ลูกค้าประกันภัยรถยนต์ของบริษัทที่เดินทางเข้าไปในกัมพูชา พม่า และมาเลเซีย ซึ่งเป็นประเทศที่มีแผ่นดินติดกับชายแดนไทย จากเดิมที่ให้บริการเฉพาะในประเทศลาวเท่านั้น
ทั้งนี้ บริษัท เอจีแอล ประกันภัย จะให้บริการเคลมสินไหมทดแทนแก่ลูกค้าของบริษัท วิริยะฯ ที่เดินทางเข้าไปใน 4 ประเทศ แล้วเกิดอุบัติเหตุทางรถยนต์ และทางบริษัท วิริยะฯ จะเป็นผู้ชำระค่าสินไหมทดแทนให้กับบริษัท เอจีแอลฯ ในภายหลัง ขณะเดียวกัน บริษัท วิริยะฯ จะเป็นผู้ให้บริการเคลมสินไหมทดแทนรถยนต์แก่ลูกค้าของบริษัท เอจีแอลฯ ที่เดินทางเข้ามาในไทย
“กลุ่มอลิอันซ์มีธุรกิจประกันวินาศภัยใน 4 ประเทศ มีความชำนาญในตลาดอยู่แล้ว สามารถที่จะให้บริการแก่ลูกค้าของเราได้ทันที ซึ่งจากการเจรจาคาดว่าไม่น่าจะมีปัญหาอะไร เพราะมีความร่วมมือกันมาระยะหนึ่งแล้ว และมีการเริ่มให้บริการบ้างแล้วในกัมพูชาและพม่า” น.ส.กานดา กล่าว
น.ส.กานดา กล่าวว่า ผลจากการพัฒนาบริการอย่างต่อเนื่องและการทำกิจกรรมเพื่อสังคม ทำให้บริษัทได้รับรางวัลบริษัทประกันวินาศภัยที่มีการบริหารงานดีเด่น ประจำปี 2556 จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เป็นปีที่ 2 ติดต่อกัน ซึ่งจะมีการรับรางวัลในวันที่ 14 พ.ย.นี้ และจะมีการแถลงข่าวผลการดำเนินงานงวด 9 เดือนของบริษัทด้วย ซึ่งเบื้องต้นบริษัทมีการเติบโตไปในทิศทางเดียวกันกับอุตสาหกรรมประกันภัย 
ขณะที่ด้านการลงทุนปี 2557 บริษัทมีการลงทุนในอสังหาริมทรัพย์เป็นครั้งแรก ซึ่งเป็นนโยบายของผู้บริหารของบริษัทที่ต้องการมองหาผลตอบแทนจากการลงทุนในระยะยาวอย่างต่อเนื่อง โดยมีการลงทุนในบริษัท แสนสิริ และเป็นผู้ถือหุ้นใหญ่ ซึ่งเป็นการลงทุนระยะยาว ที่เลือกลงทุนในบริษัทดังกล่าวเพราะมั่นใจในคุณภาพการสร้างบ้านของบริษัท แสนสิริ และการเติบโตของบริษัทดังกล่าวในอนาคต
“เป็นที่ทราบกันว่าการรับประกันภัยมีกำไรค่อนข้างน้อย รายได้ส่วนใหญ่จะมาจากการลงทุนเป็นหลัก ซึ่งที่ผ่านมาบริษัทมีการลงทุนในบริษัทในเครือที่มีประมาณ 20 แห่ง และมีการขยายการลงทุนในธุรกิจอสังหาริมทรัพย์ในปีนี้ เพื่อเพิ่มรายได้จากการลงทุน” น.ส.กานดา กล่าว
น.ส.กานดา กล่าวว่า ล่าสุดบริษัทได้จัดกิจกรรมเพื่อสังคมร่วมกับมูลนิธิเรารักสวนลุมพินี และพันธมิตร จัดเดินวิ่งการกุศล “คนรักสวนลุมฯ มินิมาราธอน” ในวันที่ 23 พ.ย.นี้ โดยรายได้ส่วนหนึ่งมอบเป็นทุนการศึกษาแก่นักเรียนที่มีผลการเรียนดี แต่ขาดแคลนทุนทรัพย์ของโรงเรียนสวนลุมพินี และส่งเสริมให้คนไทยใส่ใจสุขภาพด้วยการออกกำลังกาย
นายสยม โรหิตเสถียร รองกรรมการผู้จัดการ บริษัท วิริยะประกันภัย กล่าวว่า ในช่วง 3 ไตรมาสที่ผ่านมา (ม.ค.ก.ย.) บริษัทมีเบี้ยรับรวมทั้งสิ้น 25,288 ล้านบาท มีอัตราการเติบโตลดลง 1% เมื่อเทียบกับช่วงเดียวกันของปีก่อน โดยแบ่งเป็นเบี้ยรถยนต์ 23,131 ล้านบาท เติบโต 0.06% เบี้ยที่ไม่ใช่รถยนต์หรือนันมอเตอร์ 2,157 ล้านบาท เติบโตลดลง 11.4% 
อย่างไรก็ตาม บริษัทมั่นใจว่าในปีนี้จะสามารถทำเบี้ยรับรวมได้ทั้งสิ้น 3.5 หมื่นล้านบาท เติบโต 3% แบ่งเป็นเบี้ยรถยนต์ 3.21 หมื่นล้านบาท และเบี้ยนันมอเตอร์ 2,990 ล้านบาท
ทั้งนี้ ณ สิ้นปี 2556 บริษัท วิริยะประกันภัย มีสินทรัพย์รวม 4.81 หมื่นล้านบาท เพิ่มขึ้น 12.51% แยกเป็นสินทรัพย์ลงทุน 4.09 หมื่นล้านบาท เพิ่มขึ้น 14.70% โดยถือหุ้นในบริษัท แสนสิริ จำนวน 649.06 ล้านหุ้น คิดเป็น 6.58% ของหุ้นที่ออกจำหน่ายแล้วทั้งหมด